Yevgeni Zamyatin

Yevgeni Ivanovitc Zamyatin ( rossiavon Евгений Иванович Замятин ) tiyir rossiavaf suterotik. 

 Blirizva 
Yevgeni Ivanovitc Zamyatin ba 01/02/1884 koe Lebedyan winkon ice Lipetsk ke getaltefa Rossia koblir. Ba 10/03/1937 koe Paris divbliyinon awalker. Tiyir rossiavaf suterotik vox dere totepus dritik is tavesik.

Zamyatin va grabomeem ke H- G- Wells grupeckeyer. Tel intaf gan volrapalafa kuranira dun zo blizesir, i gan kuranira nekiyisa va gleba ke gindafa urayara azu doevafa.

Inaf losposaf berpot  ( Cin ) va gripokolera tove Saneakstafa Artowara muxar. Bat opasordaf berpot tir rietunacaja ; gu klita koswayasa va Aldous Huxley ( Brave New World - Cuisafa warzafa tamava ) is George Orwell ( 1984 ) jontikviele zo atoer.

Tis nazbeik ke bematavese gertikye is lexusa gadikya, Zamyatin koe olda ke Voronej vayar aze va totavegeduropa koe Sankt-Peterburg wali 1902 is 1908 vayar. Va bolcevikaf lizor kalion yoter.

Va artowara ke 1905 paker edje va Lyudmila Usova kazokever aze bak 1908 kurer. Zo soper aze zo ogagledar. Ko Sankt-Peterburg birgoton ladimlapir voxe ko Suomia gogelber. Inyon suteks isu gaderopafa tegira va warzafa divstaksera bak 1911 nekid. Bata ilefa zixa va Uyezdnoye ( Winka  ) berpot koswad. Moi emnagara ke 1913, sanegara va На куличках ( Sumepon ) berpot va gindafa urayara az warzafa divblira gire nekir.

Tuke dob vas totavegeduropa, Zamyatin bak 1916 koe Engla tigir, stujeson va vegedura va oprempasa tota.

Radimi artowara ke toleaksat, bak pereaksat ke 1917 mal Engla kolapir aze va suterotafa vudimera seramon paker, kretuson va warzageltreva.

Taneon tir bolcevaf aze nope dantalewera ke pako vanpir loloon malyopas.

Bak 1920 Arula ( Пещера ) berpotamak zo sanegar. Cin berpot suteyen bak 1920-1921 az sanegayan weti balemda va in tufiuntar kore neva koe TSSS zo zuker.

Tuguyan gan GPU gaderopaf ardial mali 1922, Zamyatin moe vexala dem gruadik fure aloyan gan Soviet bowere tigir. Nik maltegid numen koe Rossia gonozavzagir. Pouyunon gu sanegara is koridanon gu kevsovieteva remi tizaf tawuk mali sanegara va Cin berpot koe divefa patecta, pu Stalin bak 1929 suter enide va TSSS di rovobulur. Bak 1931 oxam rotaskitir.

Bak 1931 va TSSS bulur aze va Paris koirubar lize kali awalkera ba 10/03/1937 awalker.

 Kalkotavayan suterot 
 Arula ( Пещера ), kalkot- 2016 gan Damien Etcheverry, Kotavaxak dem Suterot dotay, banliz

|style="vertical-align: top;"|

|}

Zamyatin (Yevgeni)
Zamyatin (Yevgeni)
Zamyatin (Yevgeni)
Zamyatin (Yevgeni)
Zamyatin (Yevgeni)